লাইট, ক্যামেরা আর অ্যাকশনই শুধু নয়। চলচ্চিত্র জগতে নিঃশব্দে গুরুত্বপূর্ণ ভূমিকা পালন করে যায় আরও কিছু চরিত্র। তবে চরিত্ররা এখন আর শুধু চরিত্রই থাকছে না। ক্রমশ অল্টারনেটিভ কেরিয়ারের রাস্তাও দেখাচ্ছে। যেমন, কয়েক বছর আগে পর্যন্ত ‘বড় হয়ে কী হতে চাও’-এর উত্তরে কেউ বলত না পিআর ম্যানেজার বা ছবির প্রযোজক হতে চাই। কিন্তু সময় পালটাচ্ছে। অ্যাপ ক্যাব, টিক-টকের জমানায় নেটিজেনদের হাতের মুঠোয় দুনিয়া। আর তাই ডাক্তার, ইঞ্জিনিয়ার, স্কুল টিচারকে ছাপিয়ে বিভিন্ন অভিনব পেশার সঙ্গে পরিচিত হচ্ছে জেন ওয়াই। 
তথাকথিত পথ ছেড়ে অন্য পথে হেঁটেই স্বপ্ন বাস্তবায়িত করেছেন অনিমেষ এবং সৌম্য— এই শহরেরই দুই তরুণ। বাংলা ছবির প্রোমোশনের ক্ষেত্রে নতুন মাত্রা যোগ করেছে এই ডুয়ো। ডিজিটাল প্রোমোশনের জায়গায় মুম্বই ফিলম ইন্ডাস্ট্রির তুলনায় অনেকটাই পিছিয়ে ছিল বাংলা ইন্ডাস্ট্রি। আর এই ফাঁকা জায়গাতেই নিজেদের সিগনেচার তৈরি করে ফেলেন অনিমেষ এবং সৌম্য। এখনও পর্যন্ত প্রায় ১৪০টি ছবির ডিজিটাল প্রোমোশনের কাজ করে ফেলেছেন দু'জন। 
তবে শুধুমাত্র পিআর-প্রোমোশনই নয়, এর পাশাপাশি ছবি প্রযোজনার জগতেও পা রেখেছে অনিমেষ-সৌম্য-র কোম্পানি পিএসএস এন্টারটেইনমেন্ট। পার্থ চক্রবর্তীর 'সমান্তরাল' ছবিতে সহযোগী প্রযোজক হিসেবে পথ চলা শুরু। এর পরেই ষাট মিনিটের শর্ট ফিলম ‘ইউনিকর্ন’। ছবিটি পরিচালনা করেন তথাগত মুখোপাধ্যায়। অভিনয় করেছেন চিরঞ্জিৎ, দেবলীনা দত্ত, রাজর্ষি দে। ইতিমধ্যেই দেশে-বিদেশে একাধিক ফেস্টিভ্যালে প্রশংসিত হয়েছে ইউনিকর্ন। পিএসএস এন্টারটেনমেন্টের পরের ছবি ‘সোয়েটার’। পূর্ণ দৈর্ঘ্যের এই ছবিটি এখন মুক্তির অপেক্ষায়। শিলাদিত্য মৌলিকের এই ছবিতে অভিনয় করেছেন শ্রীলেখা মিত্র, সৌরভ দাশ, ইশা, ফারহান ইমরোজ এবং মুম্বইয়ের অভিনেত্রী অনুরাধা মুখোপাধ্যায়। 
আগামী বছরেও এক ঝাঁক সারপ্রাইজ নিয়েই তৈরি তরুণ প্রযোজক যুগল। এতদিন পর্যন্ত প্রযোজক মানেই যে অন্য চেহারা চোখে ভাসত, সেক্ষেত্রে দুম করে বিশ্বাস অর্জন করতে বেগ পেতে হয় না? এবেলা.ইন-এর প্রশ্নের উত্তরে অনিমেষের সাবলীল জবাব, ‘‘দিন বদলাচ্ছে, এখন প্রযোজক হতে গেল অবাঙালি হয়ে পান চেবানোর দরকার পড়ে না। বাঙালিরাও ব্যবসা করতে জানে এবং সেটা ঘরের না খেয়েই,’’ হাসতে হাসতেই বললেন অনিমেষ।